KIRJALLINEN KYSYMYS E-2836/97 komissiolle esittäjä(t): Livio Filippi (PPE) (1. syyskuuta 1997)

Aihe: BSE-tautiin liittyvän ¨riskimateriaalin¨ käyttökielto

Neuvosto antoi komission ehdotuksesta 23. heinäkuuta 1997 päätöksen, jolla määrätään nauta-, lammas- ja vuohieläimistä peräisin olevien ¨riskimateriaalien¨ sulkemisesta pois ihmisten ja eläinten ravintoketjusta sekä kaikesta muusta mahdollisesta käytöstä. Päätöksellä kielletään erityisesti ¨hyvin riskialttiin materiaalin¨, kuten yli vuoden ikäisten nautojen, lampaiden ja vuohien pääkallon, aivojen, silmien, nielurisojen ja selkäytimen sekä kaiken ikäisten lampaiden ja vuohien pernan käyttö kaikissa jäsenvaltioissa.

Näyttää siltä, että tämä neuvoston päätös on myöhäinen harkinta toimista, joita komissio oli toteuttanut aikaisemmin estääkseen BSE-taudin leviämisen ja joita parlamentti oli pitänyt riittämättöminä. Päätöksellä hyväksyttiin yleisiä toimenpiteitä, joiden toteuttamisesta aiheutuvia seurauksia ei harkittu riittävästi. Voiko komissio selvittää

1. tieteelliset syyt, joilla perustellaan kaikkia jäsenvaltioita samalla tavalla koskevaa päätöstä ottamatta huomioon, että epidemiologinen tilanne on kussakin jäsenvaltiossa erilainen,

2. onko riittävästi arvioitu kyseisten toimenpiteiden toteuttamisesta muodostuvia vaikeuksia, jotka liittyvät valtavien riskimateriaalien hävittämiseen, ja mahdollisia saastumisvaikutuksia, joita polttaminen ja hautaaminen aiheuttavat ympäristölle,

3. onko arvioitu kielteisiä vaikutuksia kuluttajaan, joita niinkin tiukat ja yleiset toimenpiteet aiheuttavat, sillä seurauksena voisi olla vielä suurempi naudanlihan kulutuksen lasku ja rahoituksen peruuntuminen BSE-kriisin aiheuttamien seurausten korjaamiseksi,

4. onko otettu asianmukaisesti huomioon se, että neuvoston päättämä kielto kolmansien maiden osalta ei sovi yhteen GATTin Uruguayn kierroksella tehdyn fytoterveyssopimuksen kanssa, jonka mukaan kansainvälistä kauppaa rajoittaviin terveystoimiin voidaan ryhtyä vain, jos siihen on tieteellisesti pätevät syyt, minkä vuoksi vain kolmansista maista peräisin oleva riskimateriaali voi liikkua vapaasti EU:ssa,

5. katsooko se tarpeelliseksi järjestää laajan tiedotuskampanjan yleisölle, jotta ei olisi jatkuvasti huolestuttavia ja harhaan johtavia uutisia, jotka saavat aikaan vain hämmennystä kuluttajien keskuudessa tällä herkällä ihmisterveyden suojelun alalla?

Komission jäsenen Emma Boninon komission puolesta antama vastaus (26. marraskuuta 1997)

Komissio teki 30. heinäkuuta 1997 päätöksen 97/534/EY riskiaineksen käytön kieltämisestä tarttuvien spongiformisten enkefalopatioiden vuoksi ((EYVL L 216, 8.4.1997. )).

1. Kansainvälisen eläintautiviraston (IOE) ja yhteisön monitieteellisen tiedekomitean/tieteellisen ohjauskomitean mukaan yhtään jäsenvaltiota ei voida nykyään pitää ¨puhtaana¨ naudan spongiformisista enkefalopatioista (BSE). BSE-tautia on esiintynyt Yhdistyneessä kuningaskunnassa vuodesta 1986 lähtien, jonka jälkeen BSE-taudin kantajiksi paljastuneita nautoja samoin kuin saastunutta luujauhoa on viety Yhdistyneestä kuningaskunnasta muihin jäsenvaltioihin.

Jäsenvaltioissa vuonna 1996 toteutettujen tarkastusten tulokset ovat paljastaneet tiettyjä puutteita BSE-tautia koskevien yhteisön toimenpiteiden täytäntöönpanossa, erityisesti valvonta-, koulutus- ja diagnosointijärjestelmien ja renderointistandardien täytäntöönpanon ja valvonnan osalta sekä nisäkkäistä peräisin olevan valkuaisaineen käyttämistä märehtijöiden ravintona koskevan kiellon osalta.

2. Komissio oli esitystä laatiessaan tietoinen mahdollisista ympäristövaikutuksista sekä niistä vaikeuksista, joita erikseen määritellyn riskiaineksen hävittämisprosessin järjestämiseen ja työntekijöiden suojeluun liittyy. Tällaisten vaikutusten ja vaikeuksien katsottiin painavan vaakakupissa vähemmän kuin direktiivin 97/534/EY sisältämien toimenpiteiden tuottama hyöty ihmisten ja eläinten terveydelle - direktiivin toimenpiteillä pyritään suojelemaan ihmisiä ja eläimiä tarttuvien spongiformisten enkefalopatioiden (TSE:t) tartuntavaaralta. Päätöksen 97/534/EY 4 artiklan 2 kohdassa viitataan lisäksi eläinlääkintäsäännöistä eläinjätteen hävittämisessä, käsittelyssä ja markkinoille saattamisessa sekä taudinaiheuttajien ehkäisemisestä eläin- ja kalaperäisissä rehuissa sekä direktiivin 90/425/EY muuttamisesta annetun neuvoston direktiivin 90/667/EY ((EYVL L 363, 27.12.1990. )) 3 artiklan 2 kohtaan. Tämän direktiivin 3 artiklan 2 kohdassa sallitaan suuririskisen aineen hävittäminen polttamalla tai maahan hautaamalla tietyissä tilanteissa, muun muassa silloin, kun eläimet ovat sairastuneet tai niiden epäillään sairastuneen vakavaan tautiin. Kyseisessä artiklassa edellytetään varotoimia pohjaveden saastumisen ja muun ympäristöhaitan estämiseksi. Yhteisön toimenpiteistä työntekijöiden suojelemiseksi BSE-tautiin liittyvien epätavallisten taudinaiheuttajien synnyttämiltä vaaroilta on lisäksi säädetty jo neuvoston direktiiveissä 89/391/ETY ((EYVL L 183, 29.6.1989. )) ja 90/679/ETY ((EYVL L 374, 31.12.1990. )) ja lisätoimenpiteitä on määrä ottaa käyttöön lähitulevaisuudessa.

3. Komissio ei ole kuullut, että päätöksestä 97/534/EY ilmoittaminen olisi vaikuttanut kielteisesti kulutukseen. Eläinjauhoja käsitelleessä kansainvälisessä tiedekonferenssissa, jonka Euroopan parlamentti ja komissio järjestivät yhdessä 1. ja 2. heinäkuuta 1997 Brysselissä, kuluttajayhdistysten edustajien puheenvuoroista ilmeni pikemminkin, että kuluttajien huolenaiheet ovat samansuuntaisia kuin komission tällä alalla toteuttamat toimenpiteet. Aliarvioimatta niitä taloudellisia seurauksia, joita komission päättämillä toimenpiteillä saattaa olla jäsenvaltioihin, niillä ei kuitenkaan välttämättä tarvitse olla kielteistä vaikutusta lihan kulutukseen vaan pikemminkin myönteinen vaikutus.

4. Päätöksen 97/534/EY 6 artiklan 4 kohdassa tarkennetaan, että ¨yhteisö noudattaa tätä päätöstä täytäntöön pantaessa kansainvälisistä sopimuksista johtuvia velvoitteita¨. Komission päätös

perustui eläinlääkintäalan tiedekomitean joulukuussa 1996 antamaan tieteelliseen lausuntoon. Koska tieteessä on tämän jälkeen kuitenkin tapahtunut edistystä, komissio kuulee parhaillaan tieteellistä ohjauskomiteaa, jotta erikseen määritellyn riskiaineksen määritelmän tieteellinen perusta voitaisiin tarvittaessa viimeaikaisen tieteessä tapahtuneen kehityksen perusteella saattaa ajan tasalle. Tieteellisen ohjauskomitean odotetaan hyväksyvän lausunnon tästä aiheesta seuraavassa kokouksessaan, joka on tarkoitus pitää 21. marraskuuta 1997. Komitealle on tehty selväksi, että tästä aiheesta annettavien lausuntojen on perustuttava luotettavaan tieteelliseen näyttöön, josta on esitettävissä runsaasti materiaalia. Yhtenä vaikuttimena tässä on arvoisan parlamentin jäsenen esittämä syy.

Kuten päätöksen 8 artiklassa ilmaistaan, komissio muuttaa päätöstä uuden tieteellisen tiedon perusteella. (¨Tätä päätöstä tarkastellaan uudestaan säännöllisesti uuden tieteellisen tiedon perusteella muiden eläinlajien, ikäluokkien, kudosten tai ainesten TSE-tarttuvuuden osalta. Tarvittaessa päätöstä muutetaan asianmukaisen tieteellisen komitean kuulemisen jälkeen ja direktiivin 89/662/ETY 18 artiklassa säädetyn menettelyn mukaisesti.¨)

5. Kuten arvoisa parlamentin jäsen jo totesi, komissio katsoo olevan suotavaa järjestää väestölle suunnattu laaja tiedotuskampanja tästä aiheesta. Komissio on muun muassa suunnitellut 1. ja 2. heinäkuuta 1997 pidettyä eläinjauhoja käsittelevää kansainvälistä tiedekonferenssia käsittelevän raportin levittämistä lokakuusta 1997 lähtien. Samoin on tarkoitus levittää ajan tasalle saatettua ja täydennettyä kolmatta painosta BSE-tautia käsittelevästä käsikirjasta. Koska marraskuussa 1996 julkaistu toinen painos oli niin suuri menestys, uusi käsikirja on saatavana kaikilla yhteisön virallisilla kielillä, ja sitä levitetään laajalti kaikissa jäsenvaltioissa ja kolmansissa maissa.